(नया पृष्ठः {{GKGlobal}} {{GKRachna ।रचनाकार=रामस्वरूप किसान ।संग्रह= / रामस्वरूप किसान }})
।पंक्ति 2:
।पंक्ति 2:
उतरतो आसोज। लागती काती। दिन में तावड़ो। रात नै ठारी। झांझरकै, खेस में नींद कोनी आवै। रिजाई चइजै। पण बै रिजाई रो के करै। इण बगत रिजाई तो पळगोड नै चइजै। कै फेर बाणियैं-बकाल अर कै किणी अफसर एलकार नै। बै तो इण मीठी ठारी रो जागता रैय'र मजो लेवै। अर जागता ई नीं, एक मीठो सफर करता सुवाद लेवै। घर सूं खेत तांईं रो सफर।
'लै, तू चिलम खींच अर म्हैं बोरा लादूं ऊंटां पर।'
उण एक ऊंट पर पाणी रा घड़ा घाल्या अर दूजै पर नीरै रो बोरो। भळै दोनूं भाई एक पर चढग्या अर दूजै नै पकड़ लियो लारै।
'तीनेक दिनां री रैयी है पाड़ तो। भळै सिट्टी तोड़ण लागस्यां।'
'हां, झोला चालग्या। सिट्टी तो आयगी समझो।'
'आलीड़ो तो सांगोपांग पड़्यो है। हाड़ती तो बीजीज ई ज्यासी।'
'हाड़ी तो बीजीज्यै ई गी। पंदरा दिन हुग्या पाड़ करता नै। डगरां रा आसण फाटग्या। जे आपणी नीं बीजीजी तो किणी री ई नी बीजीज्यै। आपां तो पाड़ सूं सीरै बरगी कंवळी करदी हाड़ी नै। अर अब तो ठारी ई आयगी। आल जावैगी कठै। ऊपरनै ई आसी अब तो आलीड़ो।'
इण भांत गुरबत चालती रैयी। बातां-बातां में खेत आयग्यो। ऊंटां नै बैठाय'र बोरा उतारया। बां रै आगै नीरो मेल्यो। एक भाई आग बाळ'र चा टेक दी। दूजो ऊंटां पर तांगड़ कसण लगग्यो। इतराक में कीं गुधळको-सो हुयग्यो। दोनूं भाईयां चा पीय'र हळ जोड़ दिया। दिनूग्यै नै दो हळाई भर दी। क्यूं कै ठंड रो टेम अर चालणा ऊंट। रास तो दूर, टिचकारी ई नीं सैवै।
जद छोटियै भाई री बीनणी भातो लेय'र पूगी, बां डेढ बीघै नै पाणी प्या दियो। भातै नै इत्ती पाड़ माइनो राखै। अर बा ई जीरै बरगी नान्हीं। पण हाथी बरगा ऊंट अर छः-छः फुट लांबा गबरू हाळी ई तो माइनो राखै। बां रो डाण कसूतो पड़ै। चालै जद घूड़ ई उछळती बगै।
'अररऽऽ... मत्तू काको?'
'अरैऽऽ... भूलग्या यार! रोटी सुवाद भोत ही आज। बो तो लाई याद ई कोनी रैयो।' दूजो अफसोस करतो बोल्यो।
बीनणी नै हांसी आयगी। जकी बां रै कन्नै ई पूठ फोरया बैठी ही।
इतराक में दूर स्यूं मत्तू आंवतो दीख्यो। बो आंरे सींवाडै़ ई एक खेत में रोजीना बकरी चरावै। अर आं री ऊबरी-सूबरी खावै। पण आज? आखै दिन भूखो रैणो पड़सी डोकरै नै।
खुरड़ा घींसतो-घींसतो मत्तू डेरै आयग्यो। जीम्योड़ी जगां पर कागला चुग्गो-पाणी करै हा। एक कागली आपरै कागलियां नै चून देवै ही। डेरै कांव-कांव हुवै ही। बीनणी भातो सामटै ही। बै दोनूं भाई चिलम खींचै हा।
'अठै के करो हो कागलो! आ जगां तो मेरी है।'
बीनणी नै भळै हांसी आयगी।
दोनूं भाई चिलम पींवता रैया। पण बां रै चै'रै पर उदासी ही। बै कीं नीं बोल सक्या। अर जद हळ जोड़ण खातर खड़्या हुवण लाग्या तो मत्तू अबोलो नीं रैय सक्यो। बां री आंख्या में झांकतो बोल्यो-'छोरो, आज रोजीनाळी-सी कोनी करो के?'
